Neznámi vandali vyčíňali v noci z piatka na sobotu v Medickej záhrade. "Poprevracali vázy, vytrhali čerstvo zasadené letničky a nahádzali ich do fontány. Skončili v nej aj kanalizačné poklopy," povedala hovorkyňa Starého Mesta Alena Kopřivová. Spúšť objavil personál, ktorý prišiel pripraviť záhradu na dennú prevádzku.
Kopřivová objasnila, že vzhľadom na to, že vzniknutá škoda nie je vyššia ako 8000 eur, páchatelia sa v tejto historickej záhrade dopustili iba priestupku. "Oveľa väčšia než finančná je však morálna ujma, ktorú mestskej časti vandali spôsobili," konštatoval staromestský starosta Andrej Petrek.